**Forslag til vedtekter for Vestfold legeforening.**

Foreningens navn og område er godkjent av sentralstyret i Den norske legeforening (Dnlf).

Vedtektene er fastsatt av årsmøtet den 21.08.19

**§ 1 Navn**

Foreningens navn er Vestfold legeforening. Initialene VLF kan benyttes.

**§ 2 Forhold til Den norske legeforening**

Foreningen er som lokalforening en avdeling i Dnlf og omfattet av Dnlfs lover. Vedtektene gjelder i tillegg til Dnlfs lover.

**§ 3 Formål**

Foreningens formål er å ivareta medlemmenes interesser og for øvrig arbeide i henhold til formålsbestemmelsene i Dnlfs lover.

**§ 4 Medlemskap**

Medlemmer i VLF er:

* Medlemmer av Dnlf med arbeidssted i Vestfold.
* Medlemmer av Dnlf som ikke er i arbeid, men er bosatt i Vestfold.
* Medlemmer av Dnlf som etter søknad til Sentralstyret innvilges medlemskap i VLF.

**§ 5 Æresmedlemmer**

Til æresmedlem kan årsmøtet velge enhver som foreningen vil hedre i særlig grad.

**§ 6 Foreningens organer**

VLF har følgende faste organer:

* Årsmøtet
* Valgkomitéen
* Styret
* Kurskomitéen
* Kollegial støttegruppe

**§ 7 Årsmøtet**

Årsmøtet er foreningens høyeste organ og er åpent for alle medlemmer. Media har adgang, unntatt ved særskilte saker som årsmøtet måtte bestemme.

Årsmøtet skal avholdes innen utgangen av august måned. Det skal kunngjøres for medlemmene senest fire uker på forhånd. Forslag til årsmøtet må være styret i hende minst to uker før møtet.

Vedtak fattes med simpelt flertall blant de fremmøtte stemmeberettigede medlemmer. Ved stemmelikhet har leder dobbeltstemme.

Valg skal skje i henhold til Dnlfs lover.

Det utarbeides protokoll fra årsmøtet.

Årsmøtet skal behandle:

1. Valg av ordstyrer og referent.
2. Valg av to til tellekorps og to protokollunderskrivere.
3. Godkjenning av innkalling og saksliste.
4. Årsmelding fra styret og underkomitéer.
5. Revidert regnskap.
6. Budsjett
7. Innkomne saker
8. Valg av:
9. Styre
10. Kollegial støttegruppe
11. Kurskomité
12. Revisor
13. Valgkomité
14. Landsstyrerepresentant velges ikke. Leder representerer foreningen. Eventuell vara oppnevnes av styret.

**§ 8 Ekstraordinært årsmøtet**

Ekstraordinært årsmøte kan innkalles av styret med minst 14 dagers frist eller når minst 1/5 av medlemmene skriftlig krever dette. Saker som skal behandles, skal fremgå av innkallingen.

**§ 9 Styret**

Styret består av leder og to styremedlemmer valgt av årsmøtet, samt et styremedlem valgt av hver yrkesforening (AF, LSA, NAMF, OF, PSL og YLF). Styreleder velges særskilt.

Det velges to varamedlemmer i rangert rekkefølge for årsmøtevalgte styremedlemmer og personlige varamedlemmer for styremedlemmene valgt av yrkesforeningene.

Foruten årsmøtevalgt leder, konstituerer styret seg selv.

Styret innkalles etter beslutning av leder eller hvis tre medlemmer krever det.

Styrets funksjonsperiode er to år fra 1. sept. i oddetallsår.

Regnskapsåret følger kalenderåret.

Styret er foreningens forretningsfører og kan tilsette personale nødvendig for foreningens drift.

Styret er beslutningsdyktig når minst halvparten av styrets medlemmer er tilstede. Leder har dobbeltstemme ved stemmelikhet.

**§ 10 Kurskomitéen**

Kurskomitéen skal bestå av minimum seks medlemmer hvorav minst tre allmennpraktiserende leger. Komiteen velges for fire år. Tre er på valg hvert annet år. Komitéen skal levere årsrapport og årsregnskap til styret i VLF.

**§ 11 Kollegial støttegruppe**

Gruppen består av fem medlemmer som velges for fire år av gangen. Alternerende to og tre medlemmer er på valg annethvert år. Støttegruppen har til oppgave å yte kollegial hjelp, omsorg og støtte til medlemmer som av ulike årsaker har slikt behov.

**§ 12 Valgkomitéen**

Valgene skal forberedes av en årsmøtevalgt komité som består av leder, to medlemmer og en vara. Leder velges separat.

**§ 13 Vedtektsendringer**

Forslag til endringer i vedtektene må være innsendt til styret minst ti uker før årsmøtet og utsendt til medlemmene med årsmøteinnkallingen. Vedtektsendringer kan kun vedtas på ordinært årsmøte og krever 2/3 flertall. Leder har dobbeltstemme ved stemmelikhet.